C 70/26
BG
Официален вестник на Европейския съюз
11.2.2022 г.
Едва много по-късно, в началото на 60-те години на XX век (шест десетилетия), супата става известна като „Sopa da Pedra de Almeirim“.
Популярността на този местен специалитет нараства до голяма степен благодарение на малкия магазин за хранителни стоки, собственост на рибаря José Manuel „Toucinho“ и неговата съпруга Maria Manuela Aranha, родена през 1912 г. и считана за „създателката на sopa da pedra“, чиято майка Мариана е приготвяла тази супа от месо и фасул много преди 1960 г. [вж.
Morreu a Mãe da Sopa da Pedra — видео материал в YouTube, публикуван на 4 май 2009 г.].
Според семейната история в този магазин в старата част на града са обслужвани пътуващи търговци, които са спирали в квартала, за да продават своята стока и да възстановят силите си за останалата част от пътуването.
Там те са опитвали някои от регионалните ястия, които семейството е приготвяло.
Местната супа от фасул, картофи и колбаси била постоянна част от менюто и била любима на пътниците.
Hélia Costa, дъщеря на двойката, която създава магазина за хранителни стоки, а по-късно и ресторанта, разказва: „Тези търговци бяха и наши доставчици, хора, които познавахме добре.
Един ден един от тях дойде да се нахрани и майка ми му сервира супа по рецепта, която баба и дядо приготвяха.
Толкова му хареса, че искаше да доведе и приятели да я опитат.
Но тъй като тук се приготвяха и други супи, за да може да определи тази конкретна рецепта, той каза: „Това е онази тъмна, тежка супа, която прилича на камъните по улицата“, като имаше предвид калдъръмените улици в района.
Тук все още има много такива калдъръмени улици“.
Името ѝ, вдъхновено от камъните, с които са настлани най-старите улици в този град в Ribatejo, се превръща в търговско наименование на традиционна селска супа, която от уста на уста придобива известност и привлича посетители на града, които ходят там само за да я опитат.
Малкият магазин за хранителни стоки води до създаването през 1962 г. на ресторанта, известен като „първия ресторант, в който се приготвя „Sopa da Pedra de Almeirim“.
С течение на годините отварят врати и други ресторанти, които започват да приготвят „Sopa da Pedra de Almeirim“ по местни рецепти и значението на тази кулинарна дейност непрекъснато нараства.
Според легендата, включена в книгата на Teófilo Braga Contos Tradicionais do Povo Português[„Традиционни народни приказки от Португалия“] (1883 г.), всичко започва от един монах, който ловко измамил наивен земеделски стопанин да повярва, че е приготвил вкусна супа от камък, който носел в джоба си.
За да се приготви супата, към камъка били добавени картофи, фасул и колбаси.
Поради асоциацията на наименованието „Sopa da Pedra“ със супата, описана в историята, и сходството на съставките ѝ с тези на супата „Almeirim“, фактите и художествената измислица скоро се преплитат.
Това се превръща в реклама, която спомага за популяризирането на истинската супа „Sopa da Pedra de Almeirim“.
Тъй като посетителите на ресторантите често питат за камъка, обичайна практика става добавянето на такъв в супника преди сервиране.
Славата на „Sopa da Pedra de Almeirim“ се е разнесла в цялата страна и дори в чужбина благодарение на Confraria Gastronómica de Almeirim [кулинарното братство Almeirim], чиято цел е да разпространява и съхранява културното, историческото, етнографското и кулинарното наследство на тази община в Ribatejo.
„Сред всички традиционни рецепти на Almeirim Sopa da Pedra ясно се откроява.
Пътуваме из цялата страна, за да я популяризираме, и вече сме разпространили идеята в страни като Испания, Франция, Белгия и Унгария“, казва Rui Figueiredo — водач на братството, което от 2013 г. организира ежегодния фестивал „Sopa da Pedra de Almeirim“.
Този традиционен специалитет е толкова тясно свързан с Almeirim, откъдето произхожда, че през годините супата „Sopa da Pedra de Almeirim“ е обявена за основен кулинарен символ — един от най-известните португалски специалитети в телевизионните предавания, посветени на националната кухня (RTP, 2009 г., 7 Maravilhas da Gastronomia| Sopa da Pedra| Reportagem; RTP Memória, 2017 г., Horizontes da Memória, Sopa da Pedra, Almeirim, 1999 г.; TV4Ribatejo, 2009 г., Morreu a Mãe da Sopa da Pedra).
Ключови фигури в опазването и разпространението на националните блюда, като Maria de Lourdes Modesto, включват „Sopa da Pedra de Almeirim“ сред популярните си рецепти от 60-те години на XX век насам [Modesto, M.L. (1982 г.), Cozinha Tradicional Portuguesa [Традиционна португалска кухня], Verbo, Лисабон, първо издание].
Фестивалът Sopa da Pedra, който се провежда всяка година от 2013 г. насам, вече се е превърнал в ключово събитие в културния живот на града и привлича хиляди посетители.
С подкрепата на общинския съвет това събитие се насърчава от кулинарното братство на Almeirim, създадено с цел популяризиране на традиционните местни блюда, и по-специално на „Sopa da Pedra de Almeirim“.